Хіратонія адбывалася ў той самай базыліцы, у якой 1140 гадоў таму Папа Адрыян ІІ у 869 годзе высьвяціў на біскупа Апостала і Настаўніка Славянаў – сьв. Мятода (Салунскага). Перад яе пачаткам быў зачытаны прывітальны ліст ад Дзяржсакратара Ватыкану кардынала Тарчызіё Бэртонэ, у якім адзначаецца, што Грэка-Каталіцкая Царква ў Славакіі дала нямала мучанікаў і мужных вызнаўцаў веры ў часы камуністычнага перасьледу, якія засьведчылі сваю вернасьць Папе і сталі тым добрым семем, якое прынесла багаты плён. І сёньня, у асобе пакліканага на адказнае служэньне сына гэтай зямлі Цырыла Васіля, можна бачыць “яшчэ адзін знак багатага ўраджаю, які падрыхтаваў Госпад”. Пасьля таго, як намінант а. Цырыл (Кірыла) Васіль склаў вызнаньне веры, быў зачытаны дэкрэт пра абраньне яго на архібіскупа і прызначэньне на служэньне ў Кангрэгацыі Ўсходніх Цэркваў.